Na osnovu člana 479.st.1.tač.5. Zakona o privrednim društvima (Sl. Glasnik RS, br. 36/2011, 99/2011, 83/2014 – dr. Zakon, 5/2015, 44/2018, 95/2018, 91/2019 i 109/21), Odbor direktora akcionarskog društva ALFA-PLAM AD VRANJE, matični broj 07137923 (u daljem tekstu: Društvo), u postupku pripreme akata i dokumenata u vezi sa promenom pravne forme Društva iz akcionarskog društva u društvo sa ograničenom odgovornošću priprema sledeći:

**IZVEŠTAJ**

**O POTREBI SPROVOĐENJA POSTUPKA PROMENE PRAVNE FORME**

Društvo je organizovano u formi akcionarskog društva čije akacije su isključene sa regulisanog tržišta Beogradske berze, Odlukom o isključenju akcija sa open marketa Beogradske berze, broj.01/4 br.1296/23 od 27.04.2023. godine, a na osnovu Odluke o isključenju akcija sa regulisanog tržišta odnosno Open market, čime su ispunjeni svi uslovi za prestanak svojstva javnog društva Društvu.

Odluka o isključenju akcija sa open marketa Beogradske berze, broj.01/4 br.1296/23 od 27.04.2023. godine, objavljena je na stranici Agencije za privredne registre dana 10.05.2023. godine.

Prethodno je prema Odluci o prinudnom otkupu akcija od dana 23.01.2023. godine, sproveden prinudni otkup akcija Društva čime je otkupilac akcija u postupku prinudnog otkupa akcija AMASIS DOO BEOGRAD, matični broj: 17243047 postao jedini akcionar sa 100% učešća u kapitalu Društva, odnosno sa vlasništvom na svim emitovanim akcijskim kapitalom koji se sastoji od 142.448 običnih akcija, nominalne vrednosti 6.700,00 dinara.

Nakon realizovanog prinudnog otkupa Društvo ima jednog akcionara tako da prestaje potreba Društva da bude akcionarsko društvo čije su akcije uključene na regulisano tržište Beogradske berze.

Analizom uticaja i efekata pravne forme ogranizovanja privrednih društava, doneta je odluka da Društvo promeni pravnu formu u društvo sa ograničenom odgovornošću.

1. Objašnjenje pravnih posledica promene pravne forme

Promena pravne forme kojom privredno društvo iz jedne pravne forme prelazi u drugu pravnu formu ne utiče na pravni subjektivitet privrednog društva, što je jasno definisano u čl.478.st.2. Zakona o privrednim društvima.

Promenom pravne forme Društvo nastavlja da postoji, bez prekida poslovnog i pravnog kontinuiteta, zadržavajući svoj identitet u poslovnom i pravnom smislu.

Prilikom sprovođenja promene pravne forme ne dolazi do likvidacije privrednog društva i osnivanja novog privrednog društva, već Društvo zadržava svoj pravni subjektivitet i poslovni identitet. Matični broj Društva, kao i Poreski identifikacioni broj (PIB) ostaju nepromenjeni. Takođe, sedište Društva se neće menjati.

Ključna pravna posledica koja nastaje promenom pravne forme iz akcionarskog društva u društvo sa ograničenom odgovornošću je povlačenje akcija Društva sa Beogradske berze i isključenje iz registra javnih društava koji vodi Komisija za hartije od vrednosti. Promenom pravne forme vrši se pretvaranje akcija akcionarskog društva u udele društva sa ograničenom odgovornošću.

Učešće u osnovnom kapitalu Društva sa ograničenom odgovornošću će umesto akcionara u akcionarskom društvu imati članovi društva, pri čemu se struktura vlasništva ne menja.

Pravne posledice promene pravne forme Društva nastupaju danom registracije te promene u skladu sa zakonom o registraciji.

1. Razlozi i analiza očekivanih efekata promene pravne forme

Donošenje odluke o promeni pravne forme iz akcionarskog društva u društvo sa ograničenom odgovornošću se predlaže radi omogućavanja lakših, bržih i ekonomičnijih procedura prilikom donošenja organizacionih i poslovnih odluka, čime će se stvoriti uslovi za olakšano poslovanje Društva.

Takođe, osim lakše i brže organizacije poslovanja Društva, Društvo će sa promenom pravne forme smanjiti troškove svog poslovanja jer kao društvo sa ograničenom odgovornošću neće imati obavezu da plaća troškove koje plaćaju akcionarska društva, naročito ako su organizovana kao javna akcionarska društva.

1. Obrazloženje srazmere konverzije akcija u udele

Društvo ima ukupno izdatih 142.448 akcija nominalne vrednosti 6.700,00 dinara, CFI kod: ESVUFR, ISIN broj: RSALFAE34014 koje su registrovane u Centralnom registru hartija od vrednosti i regulisano tržište – segment trgovanja Open market. Ukupan osnovni kapital Društva iznosi 954.401.600,00 dinara koliko iznosi i registrovani osnovni kapital u Agenciji za privredne registre.

Vlasnička struktura Društva je:

|  |  |  |
| --- | --- | --- |
| Akcionar | Broj akcija | % učešća |
| AMASIS DOO BEOGRAD | 142.448 | 100% |

Promenom pravne forme u društvo sa ograničenom odgovornošću vrši se konverzija akcija u udele, pa će vlasnička struktura društva sa ograničenom odgovornošću izgledati:

|  |  |  |
| --- | --- | --- |
| Član društva | Vrednost udela u dinarima | % učešća udela |
| AMASIS DOO BEOGRAD | 954.401.600,00 | 100% |

Nacrt odluke o promeni pravne forme Društva se objavljuje na internet stranici Agencije za privredne registre najmanje 60 dana pre održavanja skupštine akcionara na kojoj će se usvojiti ova odluka, te i ostala akta i odluke predviđene za registraciju promene pravne forme iz akcionarskog društva u društvo sa ograničenom odgovornošću.

Društvo je izvršilo povlačenje akcija sa Berze i brisano je iz registra javnih društava Komisiji za HOV.

Drištvo će u skladu sa zakonom izvršiti ispis akcija Društva iz Centralnog registra hartija od vrednosti.

Promena pravne forme će se registrovati u Agenciji za privredne registre na način i u roku predviđenim Zakonom o privrednim društvima.

Ovaj Izveštaj će biti dostavljen Odboru direktora i skupštini akcionara na usvajanje.

U Vranju, 10.05.2023. godine Predsednik Odbora direktora

Avram Milenković

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_